29.9.2023
FI
Euroopan unionin virallinen lehti
C 349/71
3.4 Euroopan tasolla tähän mennessä suurin osallistavan ja keskustelevan demokratian tapahtuma on ollut Euroopan tulevaisuuskonferenssi, jonka yhteydessä järjestettiin neljä eurooppalaista kansalaispaneelia, joissa kansalaiset pohtivat yhdessä, mitä he haluavat tulevaisuudessa Euroopan unionilta.
ETSK osallistui virallisesti tähän aloitteeseen.
Komitea pitää ilahduttavana, että kyseistä pilottihanketta arvioidaan perusteellisesti, jotta siitä voidaan ottaa oppia mahdollisten tulevien aloitteiden parantamiseksi.
3.5 ETSK pitää erityisen valitettavana, ettei konferenssi ollut jäsenvaltioissa tarpeeksi paljon esillä, että kiinnostus sitä kohtaan oli laimeaa ja että sen tavoitteista oli epäselvyyttä.
3.6 Euroopan tulevaisuuskonferenssin loppuraportissa (2) esitetyissä kansalaisille tiedottamista ja kansalaisten osallistu­ mista koskevassa suosituksessa 36 ja EU:n päätöksentekoprosessia koskevassa suosituksessa 39 annetaan ETSK:lle selkeä tehtävä vahvistaa rakenteellisesti institutionaalista rooliaan osallistavan demokratian edistäjänä ja takaajana esimerkiksi kansalaisyhteiskunnan organisaatioiden ja kansalaispaneelien kanssa käytävässä jäsennellyssä vuoropuhelussa.
Toimielin­ näkökulmasta tarkasteltuna ETSK:lla on erinomaiset edellytykset osallistua osallistavan demokratian lujittamiseen johdonmukaisen ja kokonaisvaltaisen toiminnan avulla.
3.7 EU:ssa on jo käytössä joukko pitkälle kehittyneitä unionitason osallistumisvälineitä.
Niihin kuuluvat muun muassa Euroopan parlamentin vaalit, kansalaiskeskustelut ja eurooppalainen kansalaisaloite, Euroopan parlamentille esitettävät vetoomukset ja mahdollisuus tehdä kantelu Euroopan oikeusasiamiehelle.
Lisäksi komissio järjestää lainsäädäntöaloitteita valmistellessaan julkisia kuulemisia, joiden tarkoituksena on antaa sidosryhmille – myös kansalaisille – tilaisuus ilmaista mielipiteensä tietystä aiheesta.
Julkiset kuulemiset perustuvat parempaa sääntelyä koskeviin komission suuntaviivoihin, ja ne järjestetään komission Kerro mielipiteesi -sivuston kautta.
3.8 Vuonna 2012 perustettu eurooppalainen kansalaisaloite on yksi osallistavan demokratian tärkeimmistä innovaatioista EU:n tasolla.
Aloitteen avulla kansalaiset voivat saattaa haluamansa asian EU:n lainsäädäntöelinten asialistalle.
3.9 Niillä neljällä eurooppalaisella kansalaisaloitteella, jotka ovat onnistuneet keräämään Euroopan komission vastausta varten vaaditut miljoona allekirjoitusta, on kuitenkin ollut toistaiseksi suhteellisen vähän vaikutusta: lainsäädäntöehdotuksia on hyväksytty ”Vesi on perusoikeus”- ja ”Kielletään glyfosaatti” -aloitteiden johdosta, ja vuonna 2023 on määrä esittää ehdotus kaikkien eläinten häkkikasvatuskiellosta.
ETSK katsoo, että eurooppalainen kansalaisaloite ei täysin vastaa odotuksia, minkä vuoksi sitä olisi epäilemättä uudistettava.
ETSK:n olisi voitava osallistua tähän.
3.10 Digitaaliset alustat ovat edistäneet kansalaisten osallistumista.
Internet on mahdollistanut kansalaisyhteiskunnan laajan osallistumisen, ja sen myötävaikutuksella mukaan on saatu erityisesti nuoret ja muita sellaisia ihmisryhmiä, jotka eivät ole aikaisemmin juuri osallistuneet tällaiseen vaikuttamiseen.
3.11 Vaikka digitaalisuus helpottaa ja laajentaa osallistumista, sillä on myös rajoituksensa.
Verkkokuulemisten kautta saadaan koottua näkemyksiä eri tahoilta, mutta ne eivät aina mahdollista aitoa keskustelua.
3.12 Kestäväpohjaisten uusien kansalaispaneelien perustaminen edellyttää sitä, että merkittävä osa toiminnasta tapahtuu verkossa.
Tämä on keskeinen tekijä kansainvälisissä keskusteluissa, joihin on tarkoitus saada mukaan mahdollisimman suuri joukko kansalaisia.
Euroopan tulevaisuuskonferenssin monikielisestä foorumista saatujen kokemusten ja opetusten pohjalta ETSK ehdottaakin parannetun monikielisen verkkoalustan tai mobiilisovelluksen käyttöönottoa.
Tällöin osallistujia voisi olla huomattavasti enemmän kuin kasvokkain järjestettävissä tapahtumissa, edellyttäen että verkkotyökalu on suunniteltu niin, että se on mahdollisimman monen kansalaisen käytettävissä.
Kasvokkain järjestettävät tapahtumat ovat vastedeskin tärkeä verkkokuulemisia täydentävä väline, mutta niiden määrä olisi pidettävä kohtuullisena ja ne olisi kohdennettava tarkoin laajalti kiinnostaviin ajankohtaisaiheisiin.
Esitetynlaisen huippuluokan digitaalisen alustan luomiseen olisi osoitettava riittävät resurssit (3).
3.13 ETSK pitää tarpeellisena pohtia kansalaisten julkiseen keskusteluun osallistumisen yhteydessä kysymystä edustavuudesta ja asiantuntemuksesta.
Onko tuhansia jäseniä edustavan järjestön esittämä näkemys samanarvoinen kuin yksittäisen kansalaisen mielipide?
3.14 ETSK muistuttaa, että sen lausuntojen ja suositusten lisäarvo perustuu järjestäytyneen kansalaisyhteiskunnan organisaatioiden välillä muodostettavaan yhteisymmärrykseen ja erilaisten yhteiskunnallisten organisaatioiden eriävien intressien yhteensovittamiseen.
(2) (3)
Raportti Euroopan tulevaisuuskonferenssin lopullisista tuloksista.
Kuten todetaan ETSK:n tutkimuksessa ”ETSK osallistavan demokratian edistäjänä ja takaajana myös kansalaisyhteiskunnan organisaatioiden ja kansalaispaneelien jäsennellyssä vuoropuhelussa” (2023), digitalisaation tarve on ilmeinen, mutta siitä huolimatta resursseja olisi osoitettava myös fyysistä osallistumista varten.